Općina Pitomača ulagačima daje odlične uvjete, kvadratni metar u industrijskoj zoni košta samo 50 lipa sa svom infrastrukturom i još svaki ulagač dobiva 'gratis' 30 KW električne energije

Načelnik Općine Pitomača Željko Grgačić i direktor Spider grupe Denis Nemčević, potpisali su ugovor o dodjeli četiri parcele u industrijskoj zoni Rakitka u Kladarama.

Nedaleko Podravske magistrale niknut će pogon koji će biti središnja pakirnica čajeva za cijelu Europu, ali što je još važnije otvorit će se 200 novih radnih mjesta i proširiti mreža kooperanata. Naime, ako se samo malo prođe kroz ovaj dio Hrvatske, onda je jasno kako kamilica sve više zauzima ova plodna polja.

U cijeloj priči, ključnu ulogu odigrala je Općina Pitomača. Oni su Spider grupi dali sjajne uvjete za ulaganje. Kvadratni metar u industrijskoj zoni košta samo 50 lipa sa svom infrastrukturom i još svaki ulagač dobiva “gratis” 30 KW električne energije, javljaju iz Virovitičko-podravske županije.

Foto: Kristijan Toplak/Virovitičko-podravska županija

S navedenim je županijskog pročelnika za gospodarstvo, poljoprivredu i europske fondove, Igora Androvića, upoznao načelnik Željko Grgačić. Obišli su buduću lokaciju Poduzetničkog inkubatora u Pitomači, koji će se nalaziti u Poduzetničkoj zoni Rakitka, tik do budućeg pogona Herbariuma gdje će se pakirati čajevi za cijelu Europu.

Bila je tu i saborska zastupnica Vesna Bedeković kao i mještani Kladara koji su podcrtali kako zbog ovih ulaganja, u selu nema niti jedne prazne kuće i svi jedva čekaju novi pogon Spider grupe.